RSS-কে নিয়ে বিস্ফোরক মন্তব্য কংগ্রেসের মুখ্যমন্ত্রীর ছেলের

ওয়েব ডেস্ক: রাষ্ট্রীয় স্বয়ংসেবক সংঘ (RSS) ও তালিবানের (Taliban) দৃষ্টিভঙ্গি এক! সম্প্রতি এমনই বিস্ফোরক মন্তব্য করে চর্চায় এসেছে কর্নাটকের (Karnataka) মুখ্যমন্ত্রী সিদ্দারামাইয়ার (Siddaramaiah) পুত্র যথীন্দ্র সিদ্দারামাইয়া (Yathindra Siddaramaiah)। বিজেপির (BJP) আদর্শগত সংগঠনকে আফগানিস্তানের জঙ্গি সংগঠনের সঙ্গে তুলনা করেছেন। তাঁর অভিযোগ, “আরএসএসও তালিবানের মতোই একমাত্রিক ধর্মীয় দৃষ্টিভঙ্গি চাপিয়ে দিতে চায়। তালিবান যেমন ইসলামকে এক বিশেষ রূপে মানতে মানুষকে বাধ্য করে, তেমনি আরএসএসও চায় হিন্দু ধর্মের উপর একরৈখিক ব্যাখ্যা চাপানো হোক।”

উল্লেখযোগ্য বিষয় হল, যথীন্দ্রর এই মন্তব্যের সময় আফগানিস্তানের বিদেশমন্ত্রী আমির খান মুত্তাকি ভারতে সফরে রয়েছেন। যদিও আরএসএসের পক্ষ থেকে এখনও এই বিষয়ে কোনও আনুষ্ঠানিক প্রতিক্রিয়া জানানো হয়নি। তবে বিজেপি নেতারা যথীন্দ্রের মন্তব্যকে ‘অসাংবিধানিক’ ও ‘দেশবিরোধী’ বলে নিশানা করেছেন। কর্নাটক রাজ্য বিজেপির সভাপতি বিওয়াই বিজয়েন্দ্র এক্স হ্যান্ডেলে একটি পোস্ট করে লেখেন, “দেশবিরোধী কংগ্রেসের চক্রান্ত কখনই আরএসএসের জাতীয়তাবাদী ও সমাজসংস্কারক আদর্শকে দমাতে পারবে না। কেউই আরএসএসকে বন্ধ করতে পারবে না।”

আরও পড়ুন: আসন বন্টন নিয়ে না-খুশ JMM! বিহারে চাপ বাড়ল মহাগঠবন্ধনের?

যথীন্দ্রর পাশাপাশি কর্নাটকের আইটি মন্ত্রী প্রিয়াঙ্ক খাড়গে এবং কংগ্রেস নেতা বিকে হরিপ্রসাদও আরএসএসের কার্যকলাপের ওপর আইনি নিয়ন্ত্রণ ও নিবন্ধন বাধ্যতামূলক করার দাবি জানিয়েছেন। হরিপ্রসাদ আরএসএসকে ‘ভারতের তালিবান’ আখ্যা দিয়ে বলেন, “ওরা অনুমতি ছাড়াই রাজ্যের সরকারি স্কুলে নিজেদের কার্যকলাপ চালাচ্ছে। কোনও অনিবন্ধিত সংস্থার এই অধিকার নেই।”

বিজেপি তাঁর এই প্রস্তাবের কড়া বিরোধিতা করেছে। বিজয়েন্দ্র কটাক্ষ করে বলেন, “খাড়গে নিজের মূর্খতা প্রকাশ করেছেন। কংগ্রেস অতীতে তিনবার আরএসএসকে নিষিদ্ধ করেছিল, কিন্তু প্রতিবারই পরে সেই নিষেধাজ্ঞা তুলে নিয়েছে। তাদের সেই ক্ষমতা এখন আর নেই।”